mybabysworld.gr http://www.mybabysworld.gr/ Rss for mybabysworld.gr en-us mybabysworld.gr
http://www.mybabysworld.gr/site/images/woman_header_baby2.jpg http://www.mybabysworld.gr/site/
185 109 Πως πρέπει να φροντίζω καθημερινά το σώμα μου μετά τον τοκετό ώστε να επανέλθει πιο γρήγορα στην αρχική του κατάσταση; Στο διάστημα της λοχείας καλό είναι να χρησιμοποιείται καθημερινά κάποια καλλυντικά που θα βοηθήσουν την επιδερμίδα σας να «μαζέψει» διατηρώντας ταυτόχρονα την σφριγηλότητα της, καθώς η σιλουέτα σας θα επανέρχεται σταδιακά στην πρότερή της κατάσταση ΤΟ πιο σημαντικό από αυτά είναι μία κρέμα σύσφιξης, την οποία θα απλώνετε στην κοιλιά, στο στήθος, στους γλουτούς, στους γοφούς και τους μηρούς μετά το ντους. Για καλύτερο αποτέλεσμα κάντε παράλληλα και απαλές κινήσεις μασάζ ακολουθώντας την κατεύθυνση του κυκλοφορικού και λεμφικού συστήματος, δηλαδή ξεκινώντας από τα πόδια και καταλήγοντας στο στήθος. Όσο διαρκεί ο θηλασμός, το σώμα σας απορροφά καλύτερα τα συστατικά της κρέμας και γι’ αυτό μπορείτε να χρησιμοποιήσετε τέτοιου είδους καλλυντικά και δύο φορές την ημέρα (πρωί και βράδυ).
Απαντά η Πηνελόπη Τυμπανίδου Δερματολόγος-αφροδισιολόγος, διδάκτωρ του Πανεπιστημίου του Λονδίνου ]]>
Η πρώτη μου γέννα έγινε με καισαρική τομή. Πότε μπορώ να ξαναμείνω έγκυος και υπάρχει αυτήν τη φορά περίπτωση να γεννήσω φυσιολογικά;
Για τις γυναίκες που γέννησαν με καισαρική συστήνεται να περιμένουν έναν χρόνο προτού πάρουν την απόφαση για το δεύτερο. Όσον αφορά στην περίπτωση να γεννήσουν τώρα φυσιολογικά, το ενδεχόμενο αυτό είναι πιθανόν, ειδικά αν η καισαρική δεν έγινε για οργανικούς λόγους ιατρικού ιστορικού της εγκύου, αλλά απλά επειδή ο τράχηλός της δεν άνοιξε όσο χρειαζόταν για να γίνει ο φυσιολογικός τοκετός. Οι περισσότεροι γιατροί ωστόσο προτείνουν στις γυναίκες που έχουν ήδη κάνει μία καισαρική να μην το ρισκάρουν στη δεύτερη γέννα αλλά να γεννήσουν πάλι με τον ίδιο τρόπο. Σε αντίθετη περίπτωση, η ρήξη μήτρας που μπορεί να επέλθει είναι εξίσου επώδυνη τόσο για τη μητέρα όσο και για το μωρό.
ΕΠΙΜΕΛΕΙΑ: Ο.ΦΙΛΙΠΠΙΔΗ, Μ.ΛΥΜΠΕΡΟΠΟΥΛΟΥ, Ε.ΓΕΜΕΛΙΑΡΗ
Προετοιμασμένες και λιγότερο αγχωμένες τη μεγάλη στιγμή της γέννησης του μωρού σας.
Ασφαλές μέσα στη μήτρα και βυθισμένο στο αμνιακό υγρό, το μωρό σας μεγαλώνει και αναπτύσσεται. Το αμνιακό υγρό, που αποτελείται κατά 95% από νερό εμπλουτισμένο με μεταλλικά άλατα, χρησιμεύει για να διατηρείται σταθερή η θερμοκρασία του μωρού και να εξουδετερώνει τους ήχους και τα χτυπήματα. Πρόκειται επίσης για ένα πολύτιμο φράγμα κατά των λοιμώξεων. Το έμβρυο καταπίνει καθημερινά αμνιακό υγρό και το αποβάλλει μέσω της ούρησης. Γι’ αυτό και με την αμνιοπαρακέντηση, τη λήψη αμνιακού υγρού, μπορούν να απομονωθούν και να εξεταστούν κύτταρα του εμβρύου. Όταν η κύηση φτάσει στο τέλος της, η μήτρα περιέχει περίπου ένα λίτρο αμνιακό υγρό, το οποίο ανανεώνεται συνεχώς. Η μέτρηση της ποσότητάς του μετά το πρώτο τρίμηνο βοηθά στην επιβεβαίωση της καλής εξέλιξης της εγκυμοσύνης.
Αφού ολοκληρωθεί ο τοκετός, η λεχώνα μεταφέρεται μαζί με το κρεβάτι-φορείο όπου γέννησε, σε μια αίθουσα κοντά στο χειρουργείο, την αίθουσα ανάνηψης, για να παρακολουθούν ο γιατρός και οι μαίες την ανάρρωσή της απ’ τον τοκετό για περίπου 2 ώρες. Εφόσον όλα πάνε καλά (ως συνήθως δηλαδή!), μεταφέρεται στο δωμάτιό της.
Βαθμολογία Άπγκαρ
Αμέσως μόλις γεννηθεί το μωρό σας αξιολογούνται οι λειτουργίες του, στο πρώτο λεπτό και στη συνέχεια στα πέντε λεπτά. Η μεγαλύτερη βαθμολογία είναι το 10 και δίνονται δύο βαθμοί για κάθε ένα απ’ τα παρακάτω στοιχεία: χρώμα δέρματος, αναπνοή, καρδιακός ρυθμό, μυϊκός τόνος και αντανακλαστικά. Η βαθμολογία από 7 βαθμούς και πάνω στο πρώτο λεπτό σημαίνει ότι όλα πάνε καλά. Ακόμη όμως κι αν υπάρχει χαμηλότερη βαθμολογία στο πρώτο λεπτό, συνήθως βελτιώνεται στην επόμενη αξιολόγηση των πέντε λεπτών.
Μόλις γεννηθεί το μωρό σας, η μαία θα του φορέσει ένα βραχιόλι στο χέρι (σε μερικά μαιευτήρια και στον αστράγαλο) με το επίθετο και τον αριθμό μητρώου της εισαγωγής σας. Θα σας δείξουν το βραχιόλι τη στιγμή που το τοποθετούν και θα βάλουν ένα ίδιο στο δικό σας χέρι. Για λόγους ασφαλείας απαγορεύεται να αφαιρεθεί αυτό το βραχιόλι καθ’ όλη τη διάρκεια της παραμονής σας στο μαιευτήριο.
Σε μερικές περιπτώσεις καισαρικής γίνεται γενική αναισθησία από τον αναισθησιολόγο ή μπορεί να αποφασιστεί να γίνει αμέσως μετά που θα φέρετε στον κόσμο το μωρό σας, αν τυχόν χρειαστεί να γίνει καθαρισμός της μήτρας ή κάποια άλλη χειρουργική παρέμβαση. Η γενική αναισθησία στην περίπτωση του τοκετού δεν ξεπερνά τα 40 λεπτά με μία ώρα και θα ξυπνήσετε νιώθοντας ελαφριά ναυτία, απ’ την οποία θα συνέρθετε στο διάστημα που θα παραμείνετε στο χώρο της ανάνηψης.
Είναι το στήριγμα και ο συμβουλάτοράς σας σε αυτή την περιπέτεια της εγκυμοσύνης. Εσείς και ο σύντροφός σας θα απευθύνεστε σ’ αυτόν για τις τακτικές εξετάσεις και τις οδηγίες για την ιδανική εξέλιξη της εγκυμοσύνης, για τις απορίες, για τους φόβους και τις ανησυχίες σας. Είναι ο άνθρωπος που θα βρίσκεται δίπλα σας και στο μαιευτήριο, σχεδόν σε όλη την διάρκεια του τοκετού και σίγουρα στα τελευταία του στάδια. Επίσης, ο γυναικολόγος σας θα σας εξετάζει καθημερινά τις μέρες που θα περάσετε στο μαιευτήριο και στο ιατρείο του σαράντα μέρες μετά τον τοκετό για να επιβεβαιώσει πως η μήτρα έχει επανέλθει πλήρως.
Είναι απ’ τις λέξεις που θ’ ακούσετε πολλές φορές την ώρα του τοκετού. Οι συσπάσεις της μήτρας οδηγούν στην προοδευτική διαστολή του τραχήλου, που τόσους μήνες ήταν σφιχτά κλεισμένος για να προστατεύει το μωρό σας απ’ τον έξω κόσμο και να το κρατά στην ασφάλεια της μήτρας. Η διαστολή του τραχήλου προχωρά προοδευτικά και καταλήγει στην εξάλειψή του. Η μαία σας ή ο γυναικολόγος θα εξετάζουν τακτικά τη διαστολή του τραχήλου σας. Όταν η διαστολή φτάσει στα 4 εκατοστά, τότε θα μπορείτε να κάνετε επισκληρίδιο, εφόσον το έχετε αποφασίσει. Μέχρι να φτάσει η διαστολή στα 5 εκατοστά μπορεί να περάσουν αρκετές ώρες, ενώ η εξάλειψη του τραχήλου θα συμβεί πολύ πιο γρήγορα. Σε κάθε επόμενο τοκετό σας, η διαστολή θα ολοκληρώνεται όλο και νωρίτερα. Στα 10 εκατοστά διαστολής ξεκινά το δεύτερο στάδιο του τοκετού, η γέννηση του μωρού σας και γι’ αυτό το λόγο θα μεταφερθείτε στο χειρουργείο.
Η διάρκεια του τοκετού μπορεί να ποικίλλει και εξαρτάται από πολλούς παράγοντες: τη θέση του μωρού, αν είναι πρώτος ή επόμενος τοκετός, ακόμη και απ’ την κληρονομικότητα. Ένας πρώτος τοκετός διαρκεί κατά μέσο όρο από οχτώ έως δέκα ώρες και οι επόμενοι από πέντε έως έξι ώρες, αφού στους επόμενους τοκετούς η διαστολή του τραχήλου γίνεται πιο εύκολα και πιο γρήγορα. Οι πρώτες ώρες που ξεκινά η διαστολή του τραχήλου μπορεί να περάσουν σχεδόν απαρατήρητες, με πονάκια που θα μοιάζουν με κράμπες περιόδου ή απλά ενοχλήσεις στη μέση. Μάλιστα, υπάρχουν γυναίκες που πήγαν στο μαιευτήριο με διαστολή δύο και τρία εκατοστά, χωρίς να έχουν νιώσει έντονες ωδίνες. Επιπλέον, κάποιες φορές επιλέγονται μέθοδοι και φάρμακα που επιταχύνουν τον τοκετό ώστε να ολοκληρωθεί συντομότερα.
Δωμάτιο τοκετού
Μετά την υποδοχή και την προετοιμασία στο μαιευτήριο μια μαία θα σας βοηθήσει να πάτε στο δωμάτιο τοκετού. Πρόκειται για μικρά δωμάτια στη σειρά, στον ίδιο όροφο με τα χειρουργεία, τα οποία είναι εξοπλισμένα με κρεβάτι το οποίο μπορεί να μετατραπεί σε χειρουργικό κρεβάτι, βάση για ορό, μηχανήματα για την παρακολούθηση του μωρού στη διάρκεια των συσπάσεων και μηχανήματα για τον έλεγχο της δικής σας κατάστασης. Στο δωμάτιο θα υπάρχει χώρος για το συνοδό σας και η μαία ή/και ο γυναικολόγος θα έρχονται τακτικά για να ελέγξουν την πρόοδο της διαστολής.
Στις τελευταίες επισκέψεις στο γιατρό σας θα σας συμβουλέψει πότε θα πρέπει να πάτε στο μαιευτήριο. Ξεκινώντας, θα τον ενημερώσετε για να πάει κι ο ίδιος – όποια ώρα της ημέρας ή της νύχτας κι αν είναι. Τα μαιευτήρια είναι ανοιχτά 24 ώρες το 24ωρο και δέχονται τις επιτόκους στην υποδοχή. Ο γυναικολόγος σας θα σας ενημερώσει για τα έγγραφα που χρειάζεται να έχετε μαζί σας. Αφού τελειώσει το γραφειοκρατικό μέρος της εισαγωγής, μια μαία θα σας οδηγήσει στην υποδοχή όπου θα προετοιμαστείτε για τον τοκετό. Θα φορέσετε την ειδική ρόμπα, θα σας γίνει κλύσμα και ξύρισμα της περιοχής του αιδοίου (εκτός κι αν έχετε συμφωνήσει διαφορετικά με το γιατρό σας οπότε θα πρέπει να ενημερώσετε την υπεύθυνη μαία) και θα σας οδηγήσουν στην αίθουσα τοκετών. Τα ρούχα, τα κοσμήματα και οτιδήποτε άλλο έχετε μαζί σας θα παραδοθούν στο συνοδό σας.
Λέμε πως υπάρχει εμβρυϊκή δυσφορία όταν επιβραδύνονται οι σφυγμοί του μωρού, οι οποίοι ανιχνεύονται με τον καρδιοτοκογράφο, ένα ευαίσθητο μηχάνημα που προσαρμόζεται στην κοιλιά σας με τη βοήθεια μιας ελαστικής ζώνης. Μια μικρή επιβράδυνση των σφυγμών του εμβρύου είναι συνηθισμένη στην κορύφωση των ωδινών και μετά επανέρχονται στο φυσιολογικό τους ρυθμό. Αν το καρδιοτοκογράφημα δείξει δυσφορία του εμβρύου, μπορεί ο γυναικολόγος σας να ζητήσει μια εξέταση αίματος του μωρού, το οποίο παίρνεται απ’ την επιδερμίδα του κεφαλιού. Αν οι εξετάσεις επιβεβαιώσουν πως το μωρό δυσφορεί και δεν υπάρχει αρκετή διαστολή για να ξεκινήσει ο τοκετός με βοήθημα, όπως εμβρυουλκό, μπορεί γίνει άμεση καισαρική τομή.
Αυτή η μορφή αναισθησίας επηρεάζει την περιοχή των γεννητικών οργάνων και μερικές φορές και τα πόδια, χωρίς να χάνει η επίτοκος τις αισθήσεις και τη διαύγειά της, επιτρέποντάς της να είναι ολοκληρωτικά «παρούσα» στον τοκετό. Εφαρμόζεται από εξειδικευμένο αναισθησιολόγο με την εισαγωγή αναισθητικού στο νωτιαίο μυελό μέσα από μια ειδική βελόνα που εισέρχεται στο χώρο της σκληράς, ανάμεσα σε δύο σπονδύλους στη μέση σας. Η επισκληρίδιος είναι επίσης η συνηθέστερη αναισθησία που χρησιμοποιείται για την καισαρική τομή. Ο αναισθησιολόγος θα περάσει μέσα απ’ την ειδική βελόνα έναν καθετήρα, ο οποίος θα παραμείνει στη θέση για όσο διάστημα χρειαστεί, από μερικές ώρες έως και την επόμενη μέρα, για να ανακουφιστείτε απ’ τους μετεγχειρητικούς πόνους της καισαρικής.
Πρόκειται για το δεύτερο στάδιο του τοκετού, μετά τη διαστολή του τραχήλου. Το κεφάλι του μωρού έχει εμπεδωθεί στη λεκάνη και πιέζει τους μυς του περινέου. Οι πολύ ελαστικοί αυτοί μυς διαστέλλονται με την πίεσή του και εκείνη ακριβώς τη στιγμή θα νιώθετε μια πολύ έντονη ανάγκη να σπρώξετε. Αν έχετε κάνει επισκληρίδιο αναλγησία είναι σημαντικό να έχει εξασθενήσει η δοσολογία ώστε να μπορείτε να σπρώξετε ή να έχετε καλή συνεργασία με τη μαία, που θα σας κατευθύνει στις εξωθήσεις σας. Οι εξωθήσεις είναι κουραστικές τόσο για τη μητέρα όσο και για το μωρό, γι’ αυτό είναι σημαντικό να ξεκινήσουν την κατάλληλη στιγμή. Επιπλέον, αν η επίτοκος αρχίσει να σπρώχνει νωρίτερα απ’ όταν πρέπει, μπορεί να σχιστεί ακανόνιστα το τοίχωμα του περινέου και να υπάρχει ανάγκη για πολλά ράμματα. Η φάση αυτή διαρκεί περίπου μισή ώρα και συχνά πολύ λιγότερο. Συνήθως για το δεύτερο τοκετό αρκούν δέκα λεπτά και δύο τρεις καλές εξωθήσεις για να προβάλει το κεφαλάκι του μωρού.
Μέρος των απαραίτητων προκαταρκτικών διαδικασιών του φυσιολογικού τοκετού των περισσότερων μαιευτηρίων είναι το ξύρισμα του εφήβαιου και ο υποκλυσμός. Το ξύρισμα εξαφανίζει τα μικρόβια αφήνοντας την περιοχή «καθαρή», ενώ ο υποκλυσμός καθαρίζει το έντερο και διευκολύνει περισσότερο την έξοδο του μωρού. Άλλη... αμήχανη στιγμή (έως και ανατριχιαστική) στο μυαλό πολλών γυναικών φαίνεται η περινεοτομή, η τομή δηλαδή της περιοχής μεταξύ του κόλπου και του πρωκτού που βοηθά σημαντικά την εξέλιξη του τοκετού. Είτε την κάνει ο γιατρός είτε γίνει μόνη της εσείς δεν θα νιώσετε πόνο, αφού το πιθανότερο είναι να είστε υπό την επίδραση της επισκληριδίου αναισθησίας.
ΜΕ ΤΗ ΣΥΝΕΡΓΑΣΙΑ ΤΟΥ ΜΑΙΕΥΤΗΡΑ-ΓΥΝΑΙΚΟΛΟΓΟΥ ΕΜΜΑΝΟΥΗΛ ΧΕΙΡΑΚΗ
Το ντύσιμο και το γδύσιμο του μωρού σας είναι μια υπέροχη ευκαιρία να μάθει για το σώμα του, καθώς εσείς του δείχνετε πόσο το αγαπάτε χαϊδεύοντας το απαλό του δέρμα. Αν δείτε ότι δεν του αρέσει η διαδικασία του ντυσίματος, μπορείτε να την κάνετε ευχάριστη με πολλές παιχνιδιάρικες κινήσεις, αγκαλιές, φιλιά και κουβέντα. Εξίσου σημαντικό είναι να είστε τρυφερή μαζί του. Συγκεντρώστε τα ρούχα που χρειάζεστε και ανοίξτε όλες τις σούστες. Ξαπλώστε το μωρό στην αλλαξιέρα του.
Πώς να φορέσετε ένα φανελάκι
1.	Μαζέψτε το φανελάκι στη λαιμόκοψη, με την μπροστινή πλευρά προς το μέρος σας. Βάλτε την πίσω άκρη του στην κορυφή του κεφαλιού του μωρού σας.
2.	Με μια γρήγορη αλλά απαλή κίνηση, περάστε την μπροστινή πλευρά του ρούχου πάνω από το κεφάλι του μωρού σας έτσι ώστε να ακουμπήσει το πιγούνι του. Συνεχίστε να έχετε μαζεμένο το φανελάκι στα χέρια σας και τεντώστε το όσο μπορείτε για να μην ακουμπά το πρόσωπο του μωρού σας και το αναστατώσει.
3.	Σηκώστε απαλά το κεφάλι και την πλάτη του και τραβήξτε το πίσω μέρος του ρούχου προς τα κάτω έτσι ώστε να είναι γύρω από το λαιμό του και πίσω από τους ώμους του. Ακουμπήστε το μωρό σας απαλά στην αλλαξιέρα χωρίς να κάνετε απότομες κινήσεις.
4.	Εάν το φανελάκι έχει μανίκια, περάστε τα δάχτυλα του μωρού σας μέσα από το πρώτο μανίκι και τεντώστε το, ενώ με το άλλο χέρι πιάστε το χεράκι του μέσα από το μανίκι.
5.	Κρατήστε τον καρπό του μωρού σας με το ένα χέρι και με το άλλο περάστε το υπόλοιπο μανίκι. Τραβήξτε απαλά το φανελάκι κάτω από το χέρι του. Επαναλάβετε στο άλλο μανίκι, τραβώντας την μπλούζα και όχι το μωρό σας.
6.	Περάστε το φανελάκι πάνω από την κοιλιά του. Σηκώστε το κάτω μέρος του σώματός του από τους αστραγάλους και τραβήξτε την πλάτη του ρούχου προς τα κάτω. Κουμπώστε τις σούστες στον καβάλο.
Τοποθετήστε την πίσω άκρη του ρούχου στην κορυφή του κεφαλιού του
Απλώστε το φορμάκι στην αλλαξιέρα
Πώς να φορέσετε ένα φορμάκι
1.	Σηκώστε το μωρό σας από την αλλαξιέρα και απλώστε από κάτω του το καθαρό φορμάκι, με την μπροστινή πλευρά προς τα πάνω και όλες τις σούστες ανοιγμένες. Ακουμπήστε το μωρό σας πάνω στο φορμάκι, με το λαιμό του να είναι στο ίδιο ύψος με τη λαιμόκοψη του ρούχου.
2.	Μαζέψτε το ύφασμα του ενός ποδιού με τα χέρια σας, για να μπει πιο εύκολα το πόδι του μωρού σας. Περάστε μέσα το πόδι του έτσι ώστε τα δάχτυλά του να ακουμπούν την πατούσα του ρούχου και τραβήξτε το φορμάκι προς τα πάνω. Επαναλάβετε στο άλλο πόδι.
3.	Βάλτε το ένα σας χέρι στο άνοιγμα του μανικιού, από την έξω πλευρά, και μαζέψτε όλο το ύφασμα πάνω από το χέρι σας. Τεντώστε όσο μπορείτε το άνοιγμα του μανικιού. Με το άλλο σας χέρι, καθοδηγήστε το χέρι του μωρού σας έτσι ώστε να βρει το δικό σας.
4.	Κρατώντας το χεράκι του μωρού σας με τον αντίχειρα και τα δάχτυλά σας, περάστε το μανίκι πάνω από το χέρι σας και τραβήξτε το απαλά μέχρι τον ώμο του μωρού σας. Έτσι δεν θα πιαστούν στο ύφασμα τα δάχτυλα και τα νύχια του μωρού σας.
5.	Εάν το φορμάκι τού είναι λίγο μεγάλο, διπλώστε τα μανίκια έτσι ώστε να μπορεί το μωρό σας να εξερευνήσει το περιβάλλον με τα χέρια του και να μάθει για το σώμα του.
6.	Κουμπώστε όλες τις σούστες, ξεκινώντας από αυτές που βρίσκονται γύρω από τους μηρούς και τον καβάλο και συνεχίστε προς τα πάνω.
Το άρθρο αυτό κατέχεται από τη Johnson & Johnson Ελλάς Καταναλωτικά Προϊόντα ΑΕΕ., η οποία είναι και η μόνη υπεύθυνη για το περιεχόμενό του.]]>
Τις πρώτες εβδομάδες, το μωρό σας λογικά θα χρειάζεται καθαρά ρούχα όσο συχνά χρειάζεται και καθαρές πάνες. Αλλά καθώς εξελίσσεται σε δραστήριο παιδάκι, θα χρειαστεί πολύ λιγότερα ρούχα - καθώς πολύ πριν προλάβουν να φθαρούν θα έχουν πάψει να του κάνουν. Επιλέξτε ρούχα που πλένονται στο πλυντήριο, που είναι άνετα και δεν περιορίζουν τις κινήσεις του μωρού σας, με πρακτικά κουμπώματα και λάστιχο στη μέση που θα το βοηθήσουν να μάθει να βάζει και να βγάζει μόνο του τα ρουχαλάκια του. Το ζήτημα της ένδυσης δεν θα πρέπει να προβληματίζει ούτε εσάς ούτε το μωρό σας.
Αγοράζοντας βρεφικά ρούχα
Τα ρούχα του μωρού σας πρέπει να είναι ευκολοφόρετα και, αν γίνεται, κατασκευασμένα από φυσικά υλικά για να ρυθμίζουν καλύτερα τη θερμοκρασία του σώματός του. Μη χρησιμοποιείτε βιολογικές σκόνες ή μαλακτικά για να πλύνετε τα ρούχα του μωρού σας, καθώς μπορεί να ερεθίσουν το δέρμα του. Το πλέον απαραίτητο ρούχο γι' αυτή την ηλικία καθώς και για τους πρώτους έξι μήνες είναι το ολόσωμο φορμάκι.
Καπέλο και σκουφάκι
Τις κρύες μέρες, το μωρό σας χρειάζεται ένα σκουφάκι για να μην κρυώνει το κεφάλι του. Όταν κάνει ζέστη, χρειάζεται ένα καπέλο που θα το προστατεύσει από τον ήλιο.
Αποφύγετε το μοχέρ ή το χνουδωτό μαλλί και τα πλεκτά με μεγάλες τρύπες που θα μπορούσαν να μαγκώσουν τα δάχτυλα του μωρού σας.
Ρούχα με σούστες
Προτιμήστε τα ρούχα που έχουν σούστες μπροστά και γύρω από τον καβάλο, καθώς φοριούνται εύκολα πάνω από τις ογκώδεις πάνες. Οι μπλούζες με λαιμόκοψη επίσης διευκολύνουν το ντύσιμο του μωρού σας.
Πρέπει να είναι μαλακές και άνετες, έτσι ώστε να μην περιορίζουν τα δάχτυλα του μωρού σας.
Ξεκινήστε με τα παρακάτω είδη σε μέγεθος 60 εκ. και στη συνέχεια προσθέστε ανάλογα με τις ανάγκες σας. Καλύτερα να αγοράσετε περισσότερα παρά λιγότερα, για να μην πλένετε όλη την ώρα.
•	οκτώ φορμάκια, τουλάχιστον
•	έξι κορμάκια
•	δύο ζακέτες
•	δύο σύνολα ύπνου
•	δύο ζευγάρια κάλτσες
•	πάνινα παπούτσια
•	γάντια που δένουν
•	καπέλο για τον ήλιο και σκουφάκι για το κρύο
•	χειμωνιάτικα ρούχα για τη βόλτα του
Βασικά είδη ένδυσης
Ανεξαρτήτως ηλικίας, τα βρεφικά ρούχα πρέπει να φοριούνται και να αφαιρούνται εύκολα και να μην περιορίζουν τις κινήσεις του μωρού σας. Τα πρακτικά υφάσματα που πλένονται εύκολα είναι αναγκαία, καθώς τα βρεφικά ρούχα λερώνονται γρήγορα.
Παντελόνια με μπατζάκια που διπλώνουν
Τα μπατζάκια στα φαρδιά παντελόνια διπλώνουν όταν το μωρό είναι μικρό και ξεδιπλώνουν καθώς μεγαλώνει.
Αυτό το δημοφιλές και διαχρονικό ρούχο είναι πρακτικό και ανθεκτικό όταν το μωρό σας αρχίσει να μπουσουλάει.
Τα περισσότερα φορέματα για κοριτσάκια είναι ασορτί με το καλσόν τους. Το καλσόν κρατά τα πόδια του μωρού σας ζεστά.
Ελαστικά πάνινα παπούτσια
Χρήσιμα για το κρύο πριν αρχίσει το μωρό σας να περπατά. Πρέπει οπωσδήποτε να είναι άνετα.
Ρούχα για τη βόλτα του
Όταν κάνει κρύο, το μωρό σας πρέπει να είναι κατάλληλα ντυμένο γιατί κρυώνει εύκολα.
Τα τζιν δίνουν ωραίο στιλ και είναι ανθεκτικά
Οι σούστες στον καβάλο διευκολύνουν την αλλαγή της πάνας
Οι μανσέτες και τα μανίκια δεν πρέπει να περιορίζουν τις κινήσεις του μωρού σας
Επιτέλους, αρχίζει η διαδικασία του τοκετού. Θα νιώσετε μεγάλο ενθουσιασμό αλλά και ανησυχία για το πώς θα εξελιχθεί. Εάν είστε καλά προετοιμασμένη, έτσι ώστε να μπορείτε να κατανοήσετε τι συμβαίνει στο σώμα σας σε κάθε στάδιο του τοκετού, θα νιώσετε μεγαλύτερη σιγουριά. Η γέννα μπορεί να είναι μια εξαιρετικά ικανοποιητική εμπειρία και το να κρατήσετε την ψυχραιμία σας και την ηρεμία σας είναι απαραίτητη προϋπόθεση. Εξασκήστε από πριν τις τεχνικές χαλάρωσης και αναπνοής καθώς θα σας βοηθήσουν να μείνετε ήρεμη κατά τη διάρκεια των συσπάσεων και να αντιμετωπίσετε τους πόνους.
Πώς θα καταλάβετε ότι ξεκίνησε ο τοκετός
Μπορεί να ανησυχείτε ότι δεν θα καταλάβετε πότε ξεκινά η διαδικασία του τοκετού. Αυτό είναι σχεδόν απίθανο να γίνει. Αν και υπάρχει περίπτωση να μπερδέψετε τις πρώτες συσπάσεις του τοκετού με τις συσπάσεις που ενδέχεται να προκύψουν κατά τις τελευταίες εβδομάδες της εγκυμοσύνης, είναι σχεδόν σίγουρο ότι θα καταλάβετε πότε πλησιάζει η ώρα του τοκετού, καθώς υπάρχουν αρκετά προειδοποιητικά σημάδια.
Τα σημάδια έναρξης του τοκετού
Είτε πριν ξεκινήσει ο τοκετός είτε κατά τα πρώιμα στάδια του τοκετού, το «πώμα» της βλεννογόνου του τραχήλου, που βοηθά στο κλείσιμο της μήτρας κατά την εγκυμοσύνη, φεύγει και βγαίνει από τον κόλπο.
Το κολπικό έκκριμα μπορεί να εμφανιστεί λίγες ημέρες πριν από την έναρξη του τοκετού, γι' αυτό περιμένετε μέχρι να έχετε τακτικούς πόνους στην κοιλιά ή στη μέση σας, ή μέχρι να σπάσουν τα νερά σας πριν τηλεφωνήσετε στο μαιευτήριο ή στη μαία σας.
Ο σάκος με το αμνιακό υγρό που περιβάλλει το μωρό σας μπορεί να σπάσει ανά πάσα στιγμή κατά τη διάρκεια του τοκετού. Μπορεί να νιώσετε ένα ξαφνικό ξέσπασμα, αλλά πολύ πιο σύνηθες είναι να παρατηρήσετε μια μικρή ροή υγρού, καθώς στις περισσότερες περιπτώσεις το κεφάλι του μωρού έχει «εμπεδωθεί».
Καλέστε αμέσως το μαιευτήριο ή τη μαία σας. Θα χρειαστεί να μεταβείτε στο μαιευτήριο, ακόμη και αν δεν έχετε καθόλου συσπάσεις, γιατί υπάρχει κίνδυνος μόλυνσης. Εντωμεταξύ, φορέστε μια σερβιέτα για την απορρόφηση των υγρών.
Μπορεί να ξεκινήσουν ως ήπιοι πόνοι στη μέση ή μπορεί να νιώσετε έντονους πόνους στους μηρούς σας. Όσο περνά η ώρα, θα νιώσετε συσπάσεις στο στομάχι σας, σαν άσχημους πόνους περιόδου.
Όταν νιώσετε ότι οι συσπάσεις γίνονται τακτικά, χρονομετρήστε τες. Εάν πιστεύετε ότι έχει ξεκινήσει η διαδικασία του τοκετού, καλέστε το μαιευτήριο ή τη μαία σας. Δεν υπάρχει λόγος να πάτε αμέσως στο νοσοκομείο, εκτός εάν οι συσπάσεις γίνονται συχνά (ανά πέντε λεπτά) ή νιώθετε έντονο πόνο. Η έναρξη του τοκετού συνήθως διαρκεί 12 με 14 ώρες και ίσως είναι προτιμότερο να περάσετε μέρος αυτού του χρόνου στο σπίτι σας. Διατηρήστε την ηρεμία σας. Χαλαρώστε κάνοντας ένα ζεστό μπάνιο, εφόσον δεν έχουν σπάσει τα νερά σας, ή φάτε κάτι ελαφρύ. Το μαιευτήριο πιθανώς να σας προτείνει να περιμένετε μέχρι να έχετε δυνατές συσπάσεις που επαναλαμβάνονται ανά πέντε περίπου λεπτά πριν ξεκινήσετε από το σπίτι.
Σε όλη τη διάρκεια της εγκυμοσύνης, η μήτρα συσπάται. Κατά τις τελευταίες εβδομάδες, αυτές οι συσπάσεις, που αποκαλούνται Braxton Hicks, γίνονται όλο και πιο δυνατές, κάνοντάς σας να νομίζετε ότι έχει ξεκινήσει η διαδικασία του τοκετού. Αλλά οι πραγματικές συσπάσεις γίνονται πολύ τακτικά και είναι όλο και πιο δυνατές και πιο συχνές, γι' αυτό θα μπορέσετε να καταλάβετε πότε ξεκινά η πραγματική διαδικασία του τοκετού. Σε ορισμένες περιπτώσεις, μπορεί να νιώσετε συσπάσεις οι οποίες σταδιακά σταματούν. Συνεχίστε να κινείστε - θα ξεκινήσουν και πάλι.
Χρονικό διάστημα μεταξύ των συσπάσεων
Χρονομετρήστε τις συσπάσεις σε διάστημα μίας ώρας, σημειώνοντας τη διάρκεια της καθεμίας. Θα πρέπει να γίνονται πιο δυνατές και πιο συχνές και να διαρκούν τουλάχιστον 40 δευτερόλεπτα καθώς ξεκινά η διαδικασία του τοκετού. Το άρθρο αυτό κατέχεται από τη Johnson & Johnson Ελλάς Καταναλωτικά Προϊόντα ΑΕΕ., η οποία είναι και η μόνη υπεύθυνη για το περιεχόμενό του.]]>
Όλες σχεδόν οι εγκυμοσύνες εξελίσσονται ομαλά, αλλά σε ορισμένες περιπτώσεις μπορεί ο γιατρός σας να θεωρήσει ότι υπάρχει μεγαλύτερος κίνδυνος για επιπλοκές και ως εκ τούτου να χρειαστεί να σας παρακολουθεί στενά κατά τη διάρκεια της εγκυμοσύνης. Αυτό μπορεί να οφείλεται σε κάποια γενική ιατρική πάθηση που έχετε, ή ίσως επειδή περιμένετε δίδυμα. Σε άλλες περιπτώσεις, παρουσιάζονται συμπτώματα που προειδοποιούν το γιατρό ότι απαιτείται ειδική φροντίδα.
Πολλές γυναίκες είναι ελαφρώς αναιμικές πριν την εγκυμοσύνη και αυτό συνήθως οφείλεται στην έλλειψη σιδήρου. Είναι σημαντικό να αντιμετωπίσετε αυτήν την κατάσταση έτσι ώστε να μπορείτε να αντεπεξέλθετε στις αυξημένες απαιτήσεις της εγκυμοσύνης και σε τυχόν αιμορραγίες στη διάρκεια του τοκετού.
Θεραπεία: Προσπαθήστε να αποτρέψετε την αναιμία, καταναλώνοντας τρόφιμα πλούσια σε σίδηρο και ακολουθώντας μια πλήρη δίαιτα. Αποφεύγετε ωστόσο το συκώτι και τα προϊόντα συκωτιού στη διάρκεια της εγκυμοσύνης.
Εάν οι αιματολογικές σας εξετάσεις δείξουν ότι είστε αναιμική, ο γιατρός σας μπορεί να σας χορηγήσει συμπληρώματα σιδήρου. Τα χάπια αυτά πρέπει να λαμβάνονται με κάποιο υγρό αμέσως μετά το γεύμα. Αλλιώς μπορεί να προκαλέσουν δυσκοιλιότητα, διάρρεια ή ναυτία.
Η κατανάλωση τροφών που είναι πλούσιες σε σίδηρο, όπως το σπανάκι, θα σας βοηθήσει να προστατευτείτε από αυτήν.
Ο διαβήτης και τα επίπεδα γλυκόζης στο αίμα σας πρέπει να παρακολουθούνται συστηματικά στη διάρκεια της εγκυμοσύνης. Εάν γίνει αυτό, δεν υπάρχει λόγος να μην εξελιχθεί ομαλά η εγκυμοσύνη σας.
Θεραπεία: Είναι εξαιρετικά σημαντικό να διατηρήσετε σταθερό το επίπεδο της γλυκόζης στο αίμα σας, έτσι ώστε να μπορεί ο γιατρός σας να ρυθμίσει τη λήψη ινσουλίνης για την εγκυμοσύνη. Επιπλέον, θα πρέπει να προσέχετε πολύ τη διατροφή σας και να επισκέπτεστε τη μαιευτική κλινική πιο συχνά. Ορισμένες φορές, η ασθένεια εμφανίζεται στις εγκύους για πρώτη φορά σε ήπια μορφή και σχεδόν πάντα εξαφανίζεται λίγο μετά τον τοκετό.
Σε μια φυσιολογική εγκυμοσύνη, ο τράχηλος (ο «λαιμός» της μήτρας) παραμένει κλειστός μέχρι να ξεκινήσει η διαδικασία του τοκετού. Αλλά εάν μετά τον τρίτο μήνα κύησης η αποβολή είναι συχνό φαινόμενο, αυτό θα μπορούσε να οφείλεται στο ότι ο τράχηλος είναι αδύναμος και ανοίγει εύκολα, αφήνοντας το μωρό να βγει.
Θεραπεία: Ο γιατρός μπορεί να σας προτείνει μια μικρή επέμβαση για να ράψει τον τράχηλο και να το διατηρήσει κλειστό από την αρχή της εγκυμοσύνης. Τα ράμματα αφαιρούνται προς το τέλος της εγκυμοσύνης ή μόλις ξεκινήσει η διαδικασία του τοκετού.
Πρόκειται για ένα από τα πιο συνηθισμένα προβλήματα που εμφανίζεται σε προχωρημένη εγκυμοσύνη. Τα προειδοποιητικά σημάδια είναι: αυξημένη αρτηριακή πίεση που ξεπερνά τα 140/90, υπερβολική αύξηση βάρους, πρησμένοι αστράγαλοι ή άκρα, και πρωτεΐνες στα ούρα. Εάν παρουσιάσετε οποιαδήποτε από αυτά τα συμπτώματα, ο γιατρός σας θα χρειαστεί να σας παρακολουθεί πολύ προσεχτικά.
Αν η υψηλή πίεση δεν αντιμετωπιστεί έγκαιρα, μπορεί να εξελιχθεί σε μία εξαιρετικά επικίνδυνη κατάσταση που ονομάζεται προεκλαμψία και συνοδεύεται από κρίσεις. Θεραπεία: Στις μέρες μας δεν υπάρχει κανένας αποτελεσματικός τρόπος να αποτραπεί η προεκλαμψία. Αν οι ενδείξεις είναι σοβαρές, θα χρειαστεί να μπείτε στο νοσοκομείο ακόμη κι αν νιώθετε καλά. Εάν η πίεσή σας είναι υψηλή, μπορεί να σας χορηγήσουν φάρμακα για να τη μειώσουν. Ενδέχεται να σας προκαλέσουν τεχνητούς πόνους, ιδίως σε περίπτωση προχωρημένης εγκυμοσύνης.
Μητέρες με ρέζους αρνητικό Το αίμα σας ελέγχεται κατά την πρώτη σας επίσκεψη στην κλινική για να διαπιστώσει αν είναι ρέζους θετικό ή ρέζους αρνητικό. Περίπου το 15 τοις εκατό των ανθρώπων έχουν ρέζους αρνητικό, και αν είστε μία από αυτούς θα έχετε πρόβλημα στην εγκυμοσύνη μόνο εάν γεννήσετε ένα μωρό με ρέζους θετικό. Οι ομάδες αίματος δεν θα είναι συμβατές μεταξύ τους και παρόλο που αυτό δεν θα είναι βλαβερό για το πρώτο μωρό, μπορεί να σας δημιουργήσει πρόβλημα στις επόμενες κυήσεις. Θεραπεία: Υπάρχει ένα προστατευτικό εμβόλιο που ονομάζεται αντι-D και χορηγείται σε όλες τις γυναίκες με ρέζους αρνητικό πριν τον τοκετό, συνήθως στις 28 και 34 εβδομάδες. Χορηγείται επίσης μετά από οποιαδήποτε αιμορραγία και μετά τη γέννηση ενός μωρού ρέζους θετικό για την αποφυγή προβλημάτων σε μελλοντικές εγκυμοσύνες.
«Μικρά για την ηλικία κύησης» νεογνά (Small for dates)
Έτσι ονομάζονται τα μωρά που δεν αναπτύσσονται φυσιολογικά στη μήτρα και έχουν μικρό βάρος γέννησης. Αυτό μπορεί να συμβεί επειδή η εγκυμονούσα μητέρα καπνίζει ή δεν τρέφεται σωστά, ή επειδή ο πλακούντας είναι ανεπαρκής (συνήθως όταν η μητέρα πάσχει από κάποια γενική πάθηση, όπως ο διαβήτης).
Θεραπεία: Εάν οι εξετάσεις δείξουν ότι το μωρό σας είναι μικρό, θα σας παρακολουθούν στενά σε όλη τη διάρκεια της εγκυμοσύνης, για να ελέγξουν την υγεία του μωρού και τη ροή του αίματος προς τον πλακούντα. Εάν το μωρό σταματήσει να αναπτύσσεται, ή φαίνεται να ταλαιπωρείται, τότε θα χρειαστεί να γεννηθεί πρόωρα, είτε μέσω τεχνητών πόνων είτε μέσω καισαρικής τομής.
Εάν περιμένετε δίδυμα, η εγκυμοσύνη σας θα εξελιχθεί κανονικά αλλά θα περάσετε από δύο επιπλέον στάδια στον τοκετό, ενώ υπάρχει μεγαλύτερη πιθανότητα να γεννήσετε πρόωρα. Αυξάνεται επίσης το ενδεχόμενο επιπλοκών όπως η αναιμία, η προεκλαμψία και η μη φυσιολογική θέση του εμβρύου στη μήτρα. Μπορεί επίσης να διαπιστώσετε ότι εντείνονται όλες οι κοινές διαταραχές της εγκυμοσύνης, ιδίως τους τελευταίους μήνες.
Θεραπεία: Οι τακτικές επισκέψεις στην μαιευτική κλινική είναι απαραίτητες σε περίπτωση που περιμένετε δύο ή περισσότερα μωρά, έτσι ώστε να μπορούν να εντοπιστούν αμέσως τυχόν επιπλοκές. Η πολλαπλή εγκυμοσύνη επιβαρύνει περισσότερο το σώμα σας, γι' αυτό θα χρειαστεί να παρακολουθείτε τη στάση σας και να ξεκουράζεστε όσο γίνεται περισσότερο, ιδίως τις τελευταίες εβδομάδες. Για να αποφύγετε τυχόν προβλήματα πέψης, τρώτε μικρότερες ποσότητες φρέσκων, μη επεξεργασμένων τροφίμων σε πιο συχνή βάση. Μπορεί να νιώθετε πιο άνετα να ξαπλώνετε στο πλάι αντί για ανάσκελα. Η χρήση μαξιλαριών για να στηρίζεστε μπορεί επίσης να βοηθήσει.
Αν παρατηρήσετε αιμορραγία από τον κόλπο σας σε οποιαδήποτε στιγμή της εγκυμοσύνης, καλέστε αμέσως το γιατρό σας. Πριν από την 24η εβδομάδα, μπορεί να είναι σημάδι μιας επικείμενης αποβολής. Μετά από αυτό το διάστημα, μπορεί να σημαίνει ότι αιμορραγεί ο πλακούντας. Αυτό μπορεί να οφείλεται στο ότι ο πλακούντας έχει αρχίσει να αποχωρίζεται από το τοίχωμα της μήτρας (αποκόλληση του πλακούντα) ή στο ότι ο πλακούντας βρίσκεται πολύ χαμηλά στη μήτρα και καλύπτει, εντελώς ή εν μέρει, τον τράχηλο (προδρομικός πλακούντας).
Θεραπεία: Ο πλακούντας είναι η πηγή ζωής του μωρού. Εάν λοιπόν ο γιατρός σας κρίνει ότι διατρέχει κάποιον κίνδυνο, μάλλον θα ζητήσει την άμεση εισαγωγή σας στο νοσοκομείο και τον έλεγχο της θέσης του πλακούντα. Μπορείτε να χρειαστεί να μείνετε στο νοσοκομείο ακόμα και μετά τη γέννηση. Αν έχετε χάσει πολύ αίμα μπορεί να σας κάνουν μετάγγιση αίματος, ενώ κατά πάσα πιθανότητα το μωρό θα χρειαστεί να γεννηθεί αμέσως είτε με τεχνητούς πόνους είτε με καισαρική. Αν όμως δεν αιμορραγείτε πολύ και αυτό συμβεί αρκετές εβδομάδες πριν από την αναμενόμενη ημερομηνία τοκετού, τότε ο γιατρός μπορεί να αποφασίσει να σας έχει υπό στενή παρακολούθηση περιμένοντας να ξεκινήσει ο φυσικός τοκετός.
Ζητήστε αμέσως βοήθεια εάν παρουσιάζετε:
•	έντονο πονοκέφαλο που δεν υποχωρεί •	θαμπή όραση •	έντονο, παρατεταμένο πόνο στο στομάχι ή στην πλάτη •	κολπική αιμορραγία •	διαρροή υγρών, σημάδι ότι έχουν σπάσει πιο νωρίς τα νερά σας •	συχνή, επώδυνη ούρηση (πίνετε άφθονο νερό στο μεταξύ).
Συμβουλευτείτε το γιατρό σας εντός 24 ωρών εάν: •	έχουν πρηστεί τα χέρια, το πρόσωπο ή οι αστράγαλοί σας •	κάνετε συχνά δυνατό εμετό •	η θερμοκρασία του σώματός σας είναι 38.3°C •	δεν παρατηρήσετε καμία κίνηση ή νιώσετε λιγότερα από 10 κλοτσήματα από το μωρό σας μέσα σε 12 ώρες μετά την εβδομάδα 28. Το άρθρο αυτό κατέχεται από τη Johnson & Johnson Ελλάς Καταναλωτικά Προϊόντα ΑΕΕ., η οποία είναι και η μόνη υπεύθυνη για το περιεχόμενό του]]>
Ο πρώτος προγεννητικός έλεγχος πραγματοποιείται γύρω στις 10 εβδομάδες, ενώ ακολουθούν άλλες δύο ή τρεις επισκέψεις μέχρι τις 28 εβδομάδες. Στη συνέχεια, οι επισκέψεις γίνονται πιο τακτικές: ανά δύο εβδομάδες μέχρι να φτάσετε τις 36 εβδομάδες και ανά εβδομάδα κατά τον τελευταίο μήνα της εγκυμοσύνης σας. Σε κάθε επίσκεψη, η μαία πραγματοποιεί ελέγχους ρουτίνας για να βεβαιωθεί ότι η εγκυμοσύνη εξελίσσεται κανονικά. Σημειώστε τις απορίες σας από πριν.
Θα σας υποβάλλουν σε εξέταση αίματος για να ελέγξουν:
•	την ομάδα αίματος σας και τον παράγοντα ρέζους •	ότι δεν έχετε αναιμία. Θα σας εξετάσουν ξανά για το συγκεκριμένο λόγο γύρω στις 32 εβδομάδες •	ότι έχετε ανοσία στην ερυθρά
•	ότι δεν έχετε κάποιο σεξουαλικώς μεταδιδόμενο νόσημα, όπως σύφιλη -που θα μπορούσε να βλάψει το μωρό αν δεν θεραπευτεί πριν την 20η εβδομάδα-, ή ηπατίτιδα •	για δρεπανοκυτταρική αναιμία, εάν εσείς ή ο σύντροφός σας έχετε καταγωγή από τις Δυτικές Ινδίες ή την Αφρική, και θαλασσαιμία εάν οι οικογένειές σας προέρχονται από τη Μεσόγειο, τη Νότια Ασία ή τη Μέση και Άπω Ανατολή. Αυτές οι μορφές αναιμίας είναι κληρονομικές και αν δεν θεραπευτούν μπορεί να θέσουν σε κίνδυνο την υγεία του μωρού.
Ο γιατρός ή η μαία μπορεί να εξετάσουν το σώμα σας σε περίπτωση που έχετε κάποιο ιατρικό πρόβλημα. Μπορεί να ελέγξουν το στήθος σας για εξογκώματα ή εισέχουσες θηλές. Θα σας ρωτήσουν για τη στοματική υγεία σας και θα σας παροτρύνουν να κάνετε ένα τσεκ-απ, καθώς η αυξημένη ροή αίματος στα ούλα ενδέχεται να δημιουργήσει προβλήματα στη συγκεκριμένη περιοχή.
Μέρος του γενικού ελέγχου, κατά την πρώτη σας επίσκεψη, είναι το να σας ζυγίσουν.
Μην ανησυχήσετε εάν χάσετε βάρος στη διάρκεια των τριών πρώτων μηνών εξαιτίας της πρωινής ναυτίας και του εμετού καθώς είναι συνηθισμένο φαινόμενο. Εάν, σε προχωρημένη εγκυμοσύνη, πάρετε απότομα βάρος, μπορεί να είναι σημάδι της προεκλαμψίας (βλ. σελίδα 38).
Οι περισσότερες κλινικές διενεργούν μια εξέταση ούρων κατά την πρώτη επίσκεψή και από την 28η εβδομάδα και έπειτα σε κάθε επίσκεψή σας. Το δείγμα των ούρων σας θα ελεγχθεί για:
•	ίχνη σακχάρου •	ίχνη πρωτεΐνης, που μπορεί να αποτελούν ένδειξη για την πιθανότητα προεκλαμψίας σε προχωρημένη εγκυμοσύνη •	βακτηρίδια (μικρόβια) - σε περίπτωση που έχετε μια ασυμπτωματική μόλυνση στα ούρα, που μπορεί να δημιουργήσει προβλήματα αργότερα στην εγκυμοσύνη αλλά θεραπεύεται εύκολα με τη χορήγηση αντιβίωσης.
Κατά την πρώτη σας επίσκεψη, ο γιατρός ή η μαία θα σας κάνουν μια σειρά από ερωτήσεις για σας και το σύντροφό σας για να διαπιστώσουν εάν υπάρχει το οτιδήποτε που θα μπορούσε να επηρεάσει την εγκυμοσύνη ή το μωρό. Οι προγεννητικές διαδικασίες διαφέρουν από μέρος σε μέρος αλλά συνήθως αφορούν τη συγκέντρωση των παρακάτω πληροφοριών:
•	τα προσωπικά σας στοιχεία, όπως η ημερομηνία γέννησής σας, το επάγγελμα το δικό σας και του συντρόφου σας, τη διεύθυνσή σας. Βεβαιωθείτε ότι η διεύθυνση που θα δώσετε είναι αυτή που θα βρίσκεστε και μετά τον τοκετό καθώς πολλά ζευγάρια επιλέγουν να μείνουν με την οικογένειά τους τον πρώτο καιρό
•	τη χώρα καταγωγής σας, καθώς μερικές ασθένειες είναι κληρονομικές και αφορούν μόνο ορισμένες εθνικές ομάδες (βλ. παραπάνω)
•	την κατάσταση της υγείας σας: σοβαρές ασθένειες ή εγχειρήσεις που μπορεί να είχατε στο παρελθόν, εάν ακολουθείτε φαρμακευτική αγωγή για κάποια ασθένεια, αν έχετε αλλεργίες, ή αν παίρνετε φάρμακα
•	το ιατρικό ιστορικό της οικογένειάς σας: εάν υπάρχουν δίδυμα ή κληρονομικές ασθένειες στην οικογένεια τη δική σας ή του συντρόφου σας •	το είδος αντισύλληψης που χρησιμοποιούσατε πριν μείνετε έγκυος και πότε σταματήσατε να το παίρνετε
•	την περίοδό σας: πότε ξεκίνησε, εάν έχετε τακτικό κύκλο, πότε ήταν η πρώτη μέρα της τελευταίας περιόδου σας, πόσο διαρκεί ο κύκλος σας
•	τυχόν προηγούμενες εγκυμοσύνες, συμπεριλαμβανομένων των αποβολών και των εκτρώσεων.
Στις μέρες μας, η κύηση και ο τοκετός αποτελούν πολύ ασφαλείς διαδικασίες. Αυτό οφείλεται κυρίως στην καθιέρωση της προγεννητικής φροντίδας, δηλαδή στην πληθώρα ελέγχων και εξετάσεων που πραγματοποιούνται τακτικά κατά τη διάρκεια της κύησης με σκοπό να επιβεβαιώσουν ότι όλα βαίνουν καλώς με σας και το μωρό σας. Είναι σημαντικό η προγεννητική φροντίδα να ξεκινήσει νωρίς στην εγκυμοσύνη, καθώς το πρώτο σετ εξετάσεων αποτελεί τη βάση εκτίμησης για τις αλλαγές που ενδέχεται να εμφανιστούν αργότερα. Μόλις βεβαιωθείτε ότι είστε έγκυος, συζητήστε τις διαθέσιμες επιλογές με το γιατρό σας και εκείνος θα αναλάβει τις απαραίτητες προετοιμασίες.
Μία από τις πιο σημαντικές αποφάσεις που θα χρειαστεί να πάρετε, εφόσον η εγκυμοσύνη σας εξελίσσεται φυσιολογικά, είναι το πού θα γεννήσετε το μωρό σας. Σήμερα, τα περισσότερα μωρά γεννιούνται στο μαιευτήριο, όπου το ιατρικό προσωπικό είναι μονίμως διαθέσιμο. Σε ορισμένες χώρες, υπάρχει η επιλογή του τοκετού σε ειδικές κλινικές διαχειριζόμενες από μαίες (midwifery-led unit). Μια άλλη επιλογή είναι να γεννήσετε στο σπίτι. Ο γιατρός ή η μαία είναι αυτοί που θα κανονίσουν τα απαραίτητα για την προγεννητική σας φροντίδα σύμφωνα με το πού θα επιλέξετε να γεννήσετε.
Είδος προγεννητικής φροντίδας: εάν αποφασίσετε να γεννήσετε το μωρό σας σε μια νοσοκομειακή μονάδα, η προγεννητική φροντίδα μπορεί να είναι είτε «πλήρης» είτε «επιμεριζόμενη». Στην πρώτη περίπτωση πραγματοποιείται εξ ολοκλήρου στη μαιευτική κλινική, ενώ στη δεύτερη μοιράζεται ανάμεσα στη μαιευτική κλινική και στο ιατρείο του γιατρού σας ή το τοπικό κέντρο υγείας.
Διαδικασία τοκετού: τα νοσοκομεία διαθέτουν όλο τον απαραίτητο εξοπλισμό και την τεχνογνωσία για την ανακούφιση του πόνου, για την παρακολούθηση της προόδου του εμβρύου, για την παρέμβαση και την παροχή βοήθειας σε σας και στο βρέφος σας στη διάρκεια του τοκετού, εφόσον χρειαστεί, και για την παροχή επείγουσας περίθαλψης και στους δυο σας. Μετά τον τοκετό, η διάρκεια παραμονής στο νοσοκομείο ποικίλλει και είναι πιθανόν να μπορείτε να επιστρέψετε στο σπίτι σας την ίδια μέρα. Η πολυήμερη παραμονή στο νοσοκομείο δεν ενδείκνυται. Η μαία θα σας παρέχει την υποστήριξη και τις συμβουλές που χρειάζεστε και μπορεί να σας επισκεφτεί και στο σπίτι.
Επειδή το προσωπικό του νοσοκομείου αποτελεί ομάδα, δεν είναι σίγουρο ότι θα βλέπετε τον ίδιο γιατρό σε κάθε κλινική. Επίσης, δεν μπορείτε να ξέρετε με σιγουριά ποια μαία θα σας ξεγεννήσει, οπότε δεν θα έχετε την ευκαιρία να χτίσετε μια σχέση μαζί της πριν τον τοκετό.
Σε μια νοσοκομειακή μονάδα μπορεί να επικρατεί πολλή φασαρία. Επίσης, το μη γνώριμο περιβάλλον μπορεί να είναι αποθαρρυντικό. Ωστόσο, τα περισσότερα μαιευτήρια παρέχουν μαθήματα προετοιμασίας τοκετού στα οποία σας δίνεται η ευκαιρία να επισκεφτείτε την αίθουσα τοκετού και τα δωμάτια νοσηλείας έτσι ώστε να εξοικειωθείτε από πριν με τους συγκεκριμένους χώρους.
Οι παροχές και οι εγκαταστάσεις διαφέρουν από νοσοκομείο σε νοσοκομείο, οπότε αξίζει να δείτε τι προσφέρει το τοπικό σας μαιευτήριο πριν πάρετε μια απόφαση. Ορισμένα προσφέρουν σουίτες που έχουν τις ανέσεις ενός σπιτιού, ενώ άλλες διαθέτουν ειδικά διαμορφωμένες πισίνες που διευκολύνουν τον τοκετό.
Τοκετός σε κλινική διαχειριζόμενη από μαίες (Midwifery-led units)
Είδος προγεννητικής φροντίδας: εάν επιλέξετε να γεννήσετε το μωρό σας σε μια από τις ειδικές κλινικές ή στο σπίτι, η μαία θα είναι αυτή που θα αναλάβει το μεγαλύτερο μέρος της προγεννητικής φροντίδας σας, εκτός ίσως από ορισμένες επισκέψεις στο νοσοκομείο για εξετάσεις (όπως τα υπερηχογραφήματα).
Διαδικασία τοκετού: αυτές οι κλινικές, που αποκαλούνται και κέντρα τοκετού, προσφέρουν ένα πιο ζεστό περιβάλλον και διοικούνται από μαίες. Αποτελούν είτε μέρος κάποιου μαιευτηρίου είτε αυτοτελείς κλινικές του εκάστοτε περιφερειακού νοσοκομείου. Πρόκειται για μονάδες σχεδιασμένες να χειρίζονται φυσιολογικές κυήσεις και τοκετούς σ' ένα λιγότερο τεχνολογικό και περισσότερο φιλικό περιβάλλον. Ωστόσο, αυτές οι μικρές μονάδες δεν είναι εφοδιασμένες με όλο τον ιατρικό εξοπλισμό ενός νοσοκομείου.
Είδος προγεννητικής φροντίδας: εάν σκέφτεστε να γεννήσετε στο σπίτι, φροντίστε να εξασφαλίσετε τις υπηρεσίες μιας ανεξάρτητης και εκπαιδευμένης μαίας η οποία θα αναλάβει όλο τον προγεννητικό έλεγχο και θα σας καθοδηγήσει στη διαδικασία κύησης και τοκετού.
Διαδικασία τοκετού: εφόσον είστε υγιής, η εγκυμοσύνη σας είναι ομαλή και νιώθετε πιο άνετη και πιο έτοιμη να αντιμετωπίσετε τη διαδικασία της γέννας στο δικό σας οικείο περιβάλλον, τότε μπορείτε να γεννήσετε το μωράκι σας στο σπίτι. Ο τοκετός στο σπίτι ενδείκνυται περισσότερο για τις γυναίκες που έχουν ήδη γεννήσει μία ή δύο φορές χωρίς επιπλοκές. Όμως, ακόμα και σε αυτή την περίπτωση, δεν είναι απολύτως σίγουρο ότι ο τοκετός θα είναι ίδιος με τον προηγούμενο. Λάβετε υπόψη σας ότι εάν υπάρξουν επιπλοκές και χρειαστεί να εισαχθείτε στο νοσοκομείο, θα περάσει κάποιο χρονικό διάστημα πριν προσφερθούν σε σας και το μωρό σας οι υπηρεσίες επείγουσας περίθαλψης. Στο σπίτι, η ανακούφιση από τον πόνο είναι περιορισμένη ενώ δεν μπορεί να χορηγηθεί η επισκληρίδιος ένεση. Λίγες ανεξάρτητες μαίες ειδικεύονται στον τοκετό στο σπίτι. Απευθυνθείτε στο γιατρό ή στη μαία σας για περισσότερες πληροφορίες.
Το άρθρο αυτό κατέχεται από τη Johnson & Johnson Ελλάς Καταναλωτικά Προϊόντα ΑΕΕ., η οποία είναι και η μόνη υπεύθυνη για το περιεχόμενό του.
Υπάρχουν ορισμένα βήματα που μπορείτε να ακολουθήσετε έτσι ώστε να αυξήσετε τις πιθανότητές σας να μείνετε έγκυος και να γεννήσετε ένα φυσιολογικό, υγιές μωρό. Ιδανικά, εσείς και ο σύντροφός σας θα πρέπει να σχεδιάσετε την εγκυμοσύνη σας τουλάχιστον τρεις μήνες νωρίτερα, καθώς η ανάπτυξη ενός μωρού επηρεάζεται πιο εύκολα τις πρώτες εβδομάδες, στη διάρκεια των οποίων μπορεί να μην γνωρίζετε καν ότι είστε έγκυος. Ο σχεδιασμός της εγκυμοσύνης σας θα σας δώσει τον απαραίτητο χρόνο για να σκεφτείτε τυχόν κινδύνους και, εφόσον χρειαστεί, να τους αντιμετωπίσετε.
Ερωτηματολόγιο εγκυμοσύνης
Χρησιμοποιήστε αυτές τις ερωτήσεις που θα σας καθοδηγήσουν αν θέλετε να μείνετε έγκυος ή αν μάθατε ότι είστε έγκυος. Μπορεί κάποιες από αυτές να μην σας αφορούν αλλά είναι σημαντικό να δώσετε βάση σε όλες. Επίσης, συζητήστε τις και με το σύντροφό σας καθώς κάποιες ερωτήσεις τον αφορούν άμεσα. Εάν κάποια από τα παρακάτω σημεία σας προκαλούν ανησυχία, συμβουλευτείτε το γιατρό σας.
Έχετε ανοσία στην ερυθρά;
Ο ιός της ερυθράς, ή αλλιώς ιλαρά, μπορεί να προκαλέσει σοβαρή ζημιά στο έμβρυο εάν την περάσετε στη διάρκεια της εγκυμοσύνης, και ειδικά στην αρχή. Ζητήστε από το γιατρό σας, τουλάχιστον τρεις μήνες πριν ξεκινήσετε την προσπάθεια να μείνετε έγκυος, να σας κάνει μια εξέταση αίματος έτσι ώστε να βεβαιωθείτε ότι έχετε ανοσία. Σε περίπτωση που δεν έχετε ανοσία, μπορεί να σας κάνει ένα εμβόλιο.
Υπάρχει ιστορικό ασθενειών στην οικογένειά σας ή στην οικογένεια του συντρόφου σας;
Εάν εσείς ή ο σύντροφός σας έχετε κάποιο στενό συγγενή με κληρονομική ασθένεια, υπάρχει πιθανότητα να την κληρονομήσει και το μωρό σας. Πριν επιδιώξετε να μείνετε έγκυος, συμβουλευτείτε το γιατρό σας. Εφόσον χρειαστεί, μπορεί να σας παραπέμψει σε κάποιο γιατρό γενετικής συμβουλευτικής ο οποίος θα αξιολογήσει το σχετικό βαθμό κινδύνου. Είναι καθησυχαστικό να γνωρίζει κανείς ότι, σε πολλές περιπτώσεις, ο πραγματικός κίνδυνος κληρονομιάς μιας ασθένειας από ένα παιδί υπάρχει μόνο όταν και οι δύο γονείς έχουν το γονίδιο της συγκεκριμένης ασθένειας.
Πάσχετε από χρόνιες παθήσεις;
Εάν πάσχετε από κάποια πάθηση, όπως διαβήτη ή επιληψία, θα χρειαστεί να μιλήσετε με το γιατρό σας πριν προσπαθήσετε να μείνετε έγκυος. Μπορεί ο γιατρός σας να θέλει να αλλάξει τη φαρμακευτική σας αγωγή, είτε επειδή μπορεί τα φάρμακα που παίρνετε να επηρεάσουν το μωρό, είτε επειδή μπορεί να σας δυσκολέψουν στην προσπάθειά σας να μείνετε έγκυος.
Υπάρχει περίπτωση να έχετε μολυνθεί από κάποιο σεξουαλικώς μεταδιδόμενο νόσημα (Σ.Μ.Ν.);
Παρόλο που, όταν μείνετε έγκυος, θα σας εξετάσουν για ορισμένα σεξουαλικώς μεταδιδόμενα νοσήματα, όπως το HIV (βλ. σελίδα 36), το πιο κοινό Σ.Μ.Ν. στις νέες γυναίκες είναι τα χλαμύδια, που δεν περιλαμβάνεται στον έλεγχο ρουτίνας. Αν και θεραπεύεται εύκολα με τη χορήγηση αντιβίωσης, δυστυχώς στο 75% των περιπτώσεων δεν υπάρχουν συμπτώματα. Εάν δεν εντοπιστεί, μπορεί να μεταδοθεί στο μωρό σας και πιθανώς να οδηγήσει σε επιπλοκές στη διάρκεια της εγκυμοσύνης. Φροντίστε λοιπόν να ζητήσετε μια ανιχνευτική εξέταση εάν πιστεύετε ότι κινδυνεύετε από αυτό το νόσημα. Εάν είστε κάτω των 25 και σεξουαλικά ενεργή, οι πιθανότητες να έχετε μολυνθεί με χλαμύδια είναι 1 στις 10. Ο κίνδυνος αυξάνεται εάν είχατε δύο διαφορετικούς συντρόφους μέσα στην ίδια χρονιά ή εάν πρόσφατα αλλάξατε σύντροφο.
Αντιμετωπίζετε κάποιον κίνδυνο λόγω της δουλειάς σας;
Πόσο ζυγίζετε;
Ιδανικά, το βάρος σας σε σχέση με το ύψος σας θα πρέπει να είναι σε κανονικά επίπεδα τουλάχιστον έξι μήνες πριν τη σύλληψη. Εάν λοιπόν είστε υπέρβαρη ή ελλιποβαρής, συμβουλευτείτε το γιατρό σας για το πώς να πετύχετε το κατάλληλο βάρος. Εκτός εάν αντιμετωπίζετε κάποιο σοβαρό πρόβλημα βάρους, δεν πρέπει να κάνετε δίαιτα στη διάρκεια της εγκυμοσύνης σας.
Οι πιθανότητές σας να μείνετε έγκυος και να γεννήσετε ένα υγιές μωρό αυξάνονται εάν η διατροφή σας είναι υγιεινή και ισορροπημένη.
Καπνίζετε ή πίνετε;
Μόλις αποφασίσετε ότι θέλετε να μείνετε έγκυος, θα πρέπει εσείς και ο σύντροφός σας να σταματήσετε να καπνίζετε και να πίνετε καθώς ο καπνός και το αλκοόλ επηρεάζουν τη γονιμότητα και μπορούν να είναι επιβλαβή για το μωρό πριν και μετά τη γέννησή του.
Από τη στιγμή που θα σταματήσετε την αντισύλληψη μέχρι τη δωδέκατη εβδομάδα εγκυμοσύνης, θα πρέπει να παίρνετε ένα συμπλήρωμα διατροφής που περιέχει φυλλικό οξύ. Το φυλλικό οξύ, επίσης γνωστό ως φολικό οξύ ή φολασίνη, ανήκει στην οικογένεια των βιταμινών Β. Είναι από τις λίγες θρεπτικές ουσίες που μας προστατεύουν από τα ελλείμματα του νευρικού σωλήνα όπως είναι η δισχιδής ράχη και η ανεγκεφαλία. Ο νευρικός σωλήνας, που σιγά σιγά σχηματίζει τη σπονδυλική στήλη ενός μωρού, δημιουργείται πολύ σύντομα μετά τη σύλληψη, ίσως ακόμα και πριν συνειδητοποιήσετε ότι είστε έγκυος. Αν δεν λαμβάνετε αρκετό φυλλικό οξύ, ο νευρικός σωλήνας μπορεί να μην καταφέρει να συγκληθεί σε όλο του το μήκος, αφήνοντας τη σπονδυλική στήλη εκτεθειμένη και προκαλώντας τη λεγόμενη δισχιδής ράχη. Τα βρέφη με ανεγκεφαλία πεθαίνουν λίγο μετά τη γέννα εξαιτίας της έλλειψης μεγάλου τμήματος του εγκεφάλου.
Πηγές φυλλικού οξέως Οι έρευνες έχουν δείξει ότι η αυξημένη πρόσληψη φυλλικού οξέος μπορεί να προλάβει μέχρι και το 70% των περιπτώσεων δισχιδούς ράχης.
Καλές φυσικές πηγές φυλλικού οξέως είναι τα σκουροπράσινα φυλλώδη λαχανικά (όπως το σπανάκι και το μπρόκολο), τα εσπεριδοειδή, τα όσπρια (φασόλια, ρεβίθια), η φύτρα σίτου, η μαγιά και οι κρόκοι αυγού. Δοκιμάστε να φάτε τα λαχανικά μαγειρεμένα ελαφρώς στον ατμό ή ωμά. Υπάρχουν επίσης ορισμένες τροφές που είναι ενισχυμένες με φυλλικό οξύ, όπως το ψωμί,